ผู้ว่าราชการกรุงเทพมหานคร ร่วมขบวนนฤมิตไพรด์ ความสวยงามของความหลากหลายทางเพศ
นายชัชชาติ สิทธิพันธุ์ ผู้ว่าราชการกรุงเทพมหานคร ร่วมกิจกรรม BANGKOK NARUEMIT PRIDE 2022 ของกลุ่มคนผู้มีความหลากหลายทางเพศ หรือ LGBTQ ที่จัดขึ้นบริเวณหน้าวัดแขก ก่อนเคลื่อนขบวนไปถึงถนนแยกสีลมซอย 2 โดยตลอดเส้นทางการปรากฏตัวของนายชัชชาติ ทำให้ประชาชนที่เข้าร่วมกิจกรรมต่างโบกมือทักทาย พร้อมร้องเรียกชื่อนายชัชชาติ เสียงดังตลอดเส้นทาง ขณะที่บางส่วนได้ขอถ่ายภาพเซลฟี่คู่กับนายชัชชาติเพื่อเป็นที่ระลึก นายชัชชาติ ให้สัมภาษณ์สื่อมวลชนว่า การจัดกิจกรรมเฉลิมฉลอง Pride Month หรือเดือนแห่งความภาคภูมิใจของกลุ่มผู้มีความหลากหลายทางเพศ หรือ LGBTQ เป็นไปตามนโยบาย 12 เทศกาล 12 เดือน ซึ่งเป็นหนึ่งในนโยบาย 214 ข้อ จากที่หาเสียงอยู่แล้ว เชื่องานบางกอกไพรด์เป็นความสวยงามของความหลากหลายทางเพศ พร้อมขอให้ผู้จัดงานและประชาชนที่เข้าร่วมกิจกรรมดูแลในเรื่องของมาตรการป้องกันโควิด-19 อย่างเข้มงวด สำหรับใน ปี 2566 หรือปีหน้า กรุงเทพมหานครพร้อมอำนวยความสะดวกสนับสนุนให้มีการจัดกิจกรรมต่อไปสำหรับบรรยากาศภาพรวมกิจกรรมงานบางกอกนฤมิตไพรด์เป็นไปอย่างคึกคัก มีกลุ่มนักเคลื่อนไหวทางสังคม กลุ่ม LGBTQ+ รวมถึงประชาชนทั่วไปทั้งเพศชาย เพศหญิง หรือเพศหลากหลาย ทั้งคนไทยและคนต่างชาติ มารวมตัววกันจำนวนมากถือเป็นครั้งแรกในกรุงเทพมหานคร เพื่อผลักดันให้เกิดความเสมอภาคและความเท่าเทียมทางเพศในประเทศไทย โดยริ้วขบวนเคลื่อนมาสิ้นสุดที่บริเวณแยกสีลม ซอย 2 หรือบริเวณศูนย์การค้าสีลมคอมเพล็กซ์ เพื่อปักหลักทำกิจกรรมเชิงสัญลักษณ์สร้างสีสัน ชูป้ายสัญลักษณ์เรื่องความเท่าเทียมและการปฏิบัติต่อกลุ่ม LGBTQ+ ตลอดจนแสดงออกถึงข้อเรียกร้องสิทธิทางกฎหมายเพื่อให้ได้มาซึ่งสิทธิเท่าเทียมทางเพศ